REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/244-13

24. jun 2013. godine

B e o g r a d

**Z A P I S N I K**

**29. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU,**

**ODRŽANE 24. JUNA 2013. GODINE**

 Sednica je počela u 12,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Laslo Varga, Maja Gojković, Pavle Markov, Milica Radović, Srđan Miković i Srđan Spasojević.

 Sednici su prisustvovali Meho Omerović (zamenik Mirne Kosanović), Branislav Mitrović (zamenik Ivana Jokovića) i Jasmina Obradović (zamenik Vladimira Cvijana).

Sednici nisu prisustvovali članovi Odbora: Svetislava Bulajić, Nenad Konstantinović, Biljana Hasanović Korać, Slobodan Homen, Katarina Rakić i Dragan Nikolić, niti njihovi zamenici.

 Na predlog predsednika Odbora jednoglasno je usvojen sledeći:

**D n e v n i r e d :**

 1. Utvrđivanje predloga zaključka povodom razmatranja Izveštaja o radu Agencije za borbu protiv korupcije za 2012. godinu;

 2. Utvrđivanje predloga zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu;

 3. Razno.

**Prva tačka dnevnog rada:** **Utvrđivanje predloga zaključka povodom razmatranja Izveštaja o radu Agencije za borbu protiv korupcije za 2012. godinu;**

 Odbor je većinom glasova utvrdio Predlog zaključka, sa sledećim sugestijama Srđana Mikovića na tekst Predloga koji je pripremila stručna služba:

- U tački 1. stav 2. briše se reč „sve“;

 - U tački 4. briše se stav 2 (prihvaćeno je predloženo alternativno rešenje);

 - U tački 7. brišu se zarez i reči: „u skladu sa preporukama Agencije za borbu protiv korupcije, ratifikacijom međunarodnih ugovora, donošenjem novih, kao i izmenama i dopunama važećih zakona, uz uvažavanje međunarodnih standarda, “ i zarez i reči: „kao i da će izgraditi potreban pravni okvir za razmatranje i praćenje primene preporuka Agencije za borbu protiv korupcije“.

Na osnovu člana 238. stav 2. Poslovnika Narodne skupštine (Prečišćeni tekst), Odbor za pravosuđe, državnu upravu i lokalnu samoupravu podneo je:

I Z V E Š T A J

Odbor za pravosuđe, državnu upravu i lokalnu samoupravu je, u skladu sa članom 238. stav 1. Poslovnika Narodne skupštine (Prečišćeni tekst), razmotrio Godišnji izveštaj o radu Agencije za borbu protiv korupcije za 2012. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije za 2012. godinu, koji je podnet Narodnoj skupštini na osnovu člana 26. Zakona o Agenciji za borbu protiv korupcije, i utvrdio Predlog zaključka koji dostavlja Narodnoj skupštini na razmatranje i usvajanje.

Odbor predlaže da se Predlog zaključka, u skladu sa članom 167. Poslovnika Narodne skupštine (Prečišćeni tekst), razmatra po hitnom postupku.

 Za izvestioca Odbora i predstavnika predlagača na sednici Narodne skupštine određen je Petar Petrović, predsednik Odbora.

**Druga tačka dnevnog reda:** **Utvrđivanje predloga zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu;**

Odbor je većinom glasova utvrdio Predlog zaključka, sa sledećim sugestijama Srđana Mikovića na tekst Predloga koji je pripremila stručna služba:

 - U tački 2. stav 1. brišu se zarezi i reči: „u skladu sa inicijativama Poverenika za informacije od javnog značaja i zaštitu podataka o ličnosti“.

 - U tački 3. briše se stav 2.

 - U tački 4. brišu se reči: „i izgraditi potreban pravni okvir za razmatranje i praćenje primene preporuka Poverenika za informacije od javnog značaja i zaštitu podataka o ličnosti“.

Na osnovu člana 238. stav 2. Poslovnika Narodne skupštine (Prečišćeni tekst), Odbor za pravosuđe, državnu upravu i lokalnu samoupravu podneo je:

I Z V E Š T A J

Odbor za pravosuđe, državnu upravu i lokalnu samoupravu je, u skladu sa članom 238. stav 1. Poslovnika Narodne skupštine (Prečišćeni tekst), razmotrio Izveštaj o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2012. godinu, koji je podnet Narodnoj skupštini na osnovu člana 36. Zakona o slobodnom pristupu informacijama od javnog značaja i člana 58. Zakona o zaštiti podataka o ličnosti, i utvrdio Predlog zaključka koji dostavlja Narodnoj skupštini na razmatranje i usvajanje.

Odbor predlaže da se Predlog zaključka, u skladu sa članom 167. Poslovnika Narodne skupštine (Prečišćeni tekst), razmatra po hitnom postupku.

 Za izvestioca Odbora i predstavnika predlagača na sednici Narodne skupštine određen je Petar Petrović, predsednik Odbora.

**Treća tačka dnevnog reda:** **Razno.**

 U okviru ove tačke, predsednik Petar Petrović je podsetio prisutne članove Odbora na **Javno slušanje o Izveštaju o radu Nacionalnog preventivnog mehanizma za prevenciju torture za 2012. godinu** koje, 26. juna, organizuju zajedno Odbor za pravosuđe, državnu upravu i lokalnu samoupravu i Odbor za ljudska i manjinska prava i ravnopravnost polova, i pozvao ih da uzmu učešće u radu ovog skupa.

Na predlog predsednika, članovi Odbora Milica Radović, Maja Gojković i Neđo Jovanović, kao članovi Radne grupe za predstavke,određeni su da prisustvuju Tvining radionici, koja će se održati u sredu, 26. juna 2013. godine, sa početkom u 9,30 časova, u sali III Doma NS, na temu „Primeri dobre prakse u EU koji se odnose na rad odbora koji se bave zahtevima građana, žalbama i peticijama“.

 Sednica je završena u 13,00 časova.

 Sednica je tonski snimana.

 SEKRETAR PREDSEDNIK

 Ljiljana Miletić Živković Petar Petrović